በግልና በመንግሥት አጋርነት በኃይል ማመንጫ ለመሰማራት የውጭ ኩባንያዎች ፍላጎት እያሳዩ ነው
ከውጭ የፋይናንስ ምንጮች ከፍተኛ ብድር ያገኘው የኢትዮጵያ መንግሥት እንደተለመደው የኤሌክትሪክ ኃይል ማመንጫዎችን በራሱ አቅም መገንባት የሚችልበት አቋም ላይ ባለመሆኑ፣ የጀመረው የግልና የመንግሥት አጋርነት ፕሮግራም የውጭ ኩባንያዎችን ትኩረት እየሳበ ነው፡፡በኦሮሚያ ክልል ምሥራቅ ሸዋ ዞን ፈንታሌ ወረዳ መተሃራ ከተማ አካባቢ በግልና በመንግሥት አጋርነት ፕሮግራም ከፀሐይ የኤሌክትሪክ ኃይል ለማመንጨት በወጣው ጨረታ 78 የውጭ አገር ኩባንያዎች የተወዳደሩ ሲሆን፣ ከእነዚህ ውስጥ 12 የሚሆኑት በድጋሚ ተወዳድረው ለአንዱ ሥራው ተሰጥቷል፡፡ከዚህ በተጨማሪም ከአፋር ክልል ጋድና ዲቼቶ ከፀሐይ የኤሌክትሪክ ኃይል ለማመንጨት ተመሳሳይ ጨረታ ወጥቶ፣ በርካታ ኩባንያዎች በመወዳደር ላይ ይገኛሉ፡፡የውኃ መስኖና ኤሌክትሪክ ሚኒስትሩ ስለሺ በቀለ (ዶ/ር) ዓርብ ሰኔ 7 ቀን 2011 ዓ.ም. ለአራት ቀናት ስለሚከበረው የውኃ ሳምንት አስመልክተው ለጋዜጠኞች በሰጡት መግለጫ፣ መንግሥት ከአንድ ዓመት በፊት የግልና የመንግሥት አጋርነትን ተግባራዊ ለማድረግ የሕግ ማዕቀፍ አውጥቷል ብለዋል፡፡‹‹አዳዲስ የኃይል ማመንጫ ፕሮጀክቶች ተግባራዊ የሚደረጉት በግልና በመንግሥት አጋርነት ፕሮግራም ይሆናል፤›› በማለት የገለጹት ሚኒስትሩ፣ ‹‹በርካታ የኃይል ማመንጫ ፕሮጀክቶች የተለዩ ከመሆኑም በተጨማሪ፣ በጨረታ ሒደት ላይ የሚገኙት የበርካታ ኩባንያዎችን ትኩረት ስበዋል፤›› ብለዋል፡፡በዚህ ፕሮግራም ከውኃ፣ ከንፋስ፣ ከፀሐይና ከጂኦተርማል ኃይል ለማመንጨት የተለያዩ ሥራዎች እየተከናወኑ ነው፡፡ነገር ግን በግልና በመንግሥት አጋርነት ፕሮግራም አንድ ሺሕ ሜጋ ዋት የኤሌክትሪክ ኃይል ከጂኦተርማል ለማመንጨት ውል የተገባበት ፕሮጀክት ብዙ ከተባለለት በኋላ፣ በዕቅዱ መሠረት እየተጓዘ አለመሆኑ መነጋገሪያ ሆኗል፡፡የአይስላንድ ኩባንያ የሆነው ሬይክያቪክ በኦሮሚያ ክልል ምሥራቅ አርሲ ዞን በሚገኙት ኮርቤቲና ቱሉሞዬ አካባቢዎች፣ ከጂኦተርማል አንድ ሺሕ ሜጋ ዋት የኤሌክትሪክ ኃይል ለማመንጨት እ.ኤ.አ. በ2013 ውል ገብቶ ነበር፡፡ፕሮጀክቱ በጠቅላላው አራት ቢሊዮን ዶላር የሚፈልግ ሲሆን፣ ፕሮጀክቱ በዓይነቱ የመጀመርያ መሆኑ ብቻ ሳይሆን አገሪቱን ከውኃ ኃይል ማመንጫ ጥገኝነት በመጠኑ የሚያላቅቅ በመሆኑ ተስፋ ተጥሎበት ነበር፡፡ሚኒስትሩ እንደሚሉት፣ የጂኦተርማል ፕሮጀክቶች ውስብስብ  ባህርያት አሏቸው፡፡ የመጀመርያው ውል የተፈረመው እ.ኤ.አ. በ2013 ሲሆን፣ በ2017 ዝርዝር ድርድር ተካሂዶ ቅድመ ስምምነት ተፈርሟል፡፡‹‹በኢትዮጵያ በዘርፉ ልምድም ሆነ ሙያው የለም፡፡ ድርድሩን የምናካሂደው ዓለም አቀፍ የሕግ ባለሙያዎች ቀረጥን ባለሙያዎቹን ከሚኒስቴሩ የሕግ ክፍልና የቴክኒክ ባለሙያዎች ጋር በማቀናጀት ነው፤›› በማለት የገለጹት ሚኒስትሩ፣ ‹‹በአሁኑ ወቅት የመጨረሻው ምዕራፍ ላይ ደርሰናል፡፡ ነገር ግን አሁንም ያልተስማማንባቸው ጉዳዮች አሉ፡፡ እንደጨረስን ለሚኒስትሮች ምክር ቤት፣ ከዚያም ለሕዝብ ተወካዮች ምክር ቤት አቅርበን በማፀደቅ ወደ ሥራ እንገባለን፤›› በማለት ፕሮጀክቱ ያለበትን ደረጃ አስረድተዋል፡፡ሚኒስቴሩ በጠራው ጋዜጣዊ መግለጫ እየጣለ ያለው ዝናብ ጥሩ ሆኖ በመቀጠሉ ግድቦች ውኃ በመያዝ ላይ መሆናቸው ተገልጿል፡፡ ነገር ግን እየገባ ያለው መጠንና ከፍታው በሚፈለገው ፍጥነት እየጨመረ አለመሆኑ ተመልክቷል፡፡ ይሁንና ዝናቡ ከቀጠለ ከሰኔ 30 ቀን 2011 ዓ.ም. በፊት ፈረቃው ሊቀር የሚችልበት ተስፋ መኖሩ ተገልጿል፡፡